বিশ্বকাপে তৃতীয় স্থান নির্ধারণী ম্যাচ কোন দলই নিজের ইচ্ছায় খেলে না। ম্যাচটি মূলত নিয়ম রক্ষার এবং অংশ নেয়া দুই দলের সম্মানের লড়াই। সেই সম্মানটাকে সম্ভবত বেলজিয়াম বেশি গুরুত্ব দিয়েছে। কারণ সেমিফাইনালে খেলা একাদশ নিয়েই তারা এ ম্যাচ খেলতে নামে। অন্যদিকে ইংল্যান্ড তাদের একাদশে পরিবর্তন আনে ৫টি। বেলজিয়াম তাদের শক্তিশালী দল মাঠে নামানোর ফল পেয়ে যায় চার মিনিটের মাথায়। সম্মিলিত একটি আক্রমণ থেকে বেলজিয়ামকে এগিয়ে দেন থমাস মুনিয়ের। তার সুন্দর প্লেসিং শটটি ফেরানোর কোন সুযোগই পাননি ইংলিশ কিপার পিকফোর্ড। এ ম্যাচটি ছিল বিশ্বকাপে সর্বোচ্চ গোলদাতা হওয়ারর ক্ষেত্রে হ্যারি কেন এবং রোমেলু লুকাকুর ব্যক্তিগত লড়াইও। ৬ গোল দিয়ে বেশ সুবিধাজনক জায়গায় থাকা ইংলিশ অধিনায়ক কেন চেষ্টা করেন তার গোল সংখ্যা বাড়িয়ে নিতে। তিনি সুযোগও পান ২৪ মিনিটে। রাহিম স্টালির্ংয়ের বাড়ানো বলে কেনের নেয়া শট চলে যায় বাইরে। প্রথমার্ধে সুযোগ সৃষ্টির দিক থেকে বেশ খানিকটা এগিয়ে ছিল বেলজিয়াম। ৩৪ মিনিটে ইডেন হ্যাজার্ডের শট পেনাল্টি বক্সের মধ্যে পা দিয়ে আটকে দেন জন স্টোন্স। এরপর কর্নার কিক থেকে সুন্দর একটি শট নিয়েছিলেন অ্যান্ডারউইল্ড। কিন্তু সেটি চলে যায় ক্রসবারের সামান্য ওপর দিয়ে। এ দুই দলের মোট ১৯জন খেলোয়াড় খেলেন ইংলিশ লীগে। তাই তারা পরস্পরকে বেশ ভালোভাবে চিনেন। তাই খেলতে বিশেষ কৌশল নিতে সুবিধা হয় উভয় দলের ক্ষেত্রেই। প্রথমার্ধে বেলজিয়াম তাদের প্রাধান্য বহাল রাখে এবং একমাত্র গোলে এগিয়েও থাকে। তারা যদি আরও বেশি ব্যবধানে এগিয়ে থাকতো তাহলে অবাক হওয়ার কিছু থাকতোনা। তা হয়নি ইংলিশ ডিফেন্ডারদের কারণে। ইডেন হ্যাজার্ড এবং ডি ব্রুইনের সমন্বয়ে গড়া বেলজিয়াম মিডফিল্ডের সাথে পেরে ওঠেনি ড্যানি রোজ, ডালফ, লুফটাস চি ও ট্রিপিয়ারের সমন্বয়ে গড়া মিডফিল্ড। তাইতো ইংলিশ রক্ষণভাগের উপর চাপ ছিল বেশ বেশি। জন স্টোন্স, জোন্স এবং ম্যাগুয়াইর মিলে মোটামুটি ভালভাবেই সামাল দিয়েছেন বেলজিয়ান আক্রমণ। গ্রুপ পর্বে দল দুটি একই গ্রুপে থাকায় আরেকবার মুখোমুখি হয়েছিল তারা। সে ম্যাচে ১-০ গোলে জিতেছিল বেলজিয়াম। ম্যাচের দ্বিতীয়ার্ধেও বেলজিয়ামের প্রাধান্য অব্যাহত থাকে। ৫৫ মিনিটে রোমেলু লুকাকু অবিশ্বাস্যভাবে ব্যর্থ হন ব্যবধান বাড়াতে। ইংলিশ ডিফেন্ডারদের ব্যর্থতায় একেবারে ফাঁকায় বল পেয়ে যান লুকাকু। কিন্তু সেটি নিয়ন্ত্রণে নিয়ে শট নেয়ার আগেই ধরে নেন পিকফোর্ড। এর কিছুক্ষণ পর তাকে তুলে নেন কোচ। ফলে এবারের বিশ্বকাপে সর্বোচ্চ গোলদাতা হওয়া আর হলোনা লুকাকুর। ৬৯ মিনিটে এরিক ডায়ারকে গোল বঞ্চিত করেন বেলজিয়ামের ডিফেন্ডার অ্যাল্ডারউইলিড। ডায়ার সুন্দরভাবে বল নিয়ন্ত্রণে নিয়ে আগুয়ান গোলরক্ষক কর্তোয়ার নাগালের বাইরে দিয়ে বল প্লেস করেন। সেটি জালে প্রবেশের ঠিক আগে প্রতিহত করেন অ্যাল্ডারউইলিড। এ সময় বেশ কিছুক্ষণ বেলজিয়ামদের চেপে ধরে রাখে। তারা সুযোগও তৈরি করে। কিন্তু তা জালে প্রবেশ করাতে না পারায় হতাশ হতে হয় তাদের। ৭৯ মিনিটে কাউন্টার অ্যাটাক থেকে দারুন একটি সুযোগ তৈরি করে বেলজিয়াম। মুনিয়েরের ভলি অবিশ্বাস্য তৎপরতায় ফিরিয়ে দেন পিকফোর্ড। অবশ্য এর দুই মিনিট পর হ্যাজার্ডকে আর গোল বঞ্চিত করতে পারেননি তিনি। প্রথম পোস্ট ঘেসে তার নেয়া শট আশ্রয় নেয় জালে এবং বেলজিয়াম এগিয়ে যায় ২-০ গোলে। এ গোলের পর আর বেলজিয়ামের জয় নিয়ে কোন সংশয় ছিলনা। বিশ্বকাপের অন্যতম সেরা রক্ষণভাগের দল বেলজিয়ামের জালে বল পাঠানো সম্ভব হয়নি ইংলিশদের। তাদেরকে চতুর্থ স্থান নিয়েই সন্তুষ্ট থাকতে হয়। ওয়েবসাইট।